b'\n_START_ARTICLE_\nBoris Podrecca\n_START_SECTION_\n\xc5\xbdivljenje\n_START_PARAGRAPH_\nRodil se je v Beogradu slovenskemu o\xc4\x8detu in srbski materi. Po 2. svetovni vojni se je dru\xc5\xbeina preselila v Trst, kjer je Podrecca obiskoval slovensko osnovno \xc5\xa1olo. Med njegovimi u\xc4\x8ditelji je bil Avgust \xc4\x8cernigoj. Podrecca se je v mladosti ukvarjal z razli\xc4\x8dnimi \xc5\xa1porti._NEWLINE_V 60. letih 20. stoletja se je preselil na Dunaj, kjer je pri\xc4\x8del s \xc5\xa1tudijem arhitekture na Tehni\xc5\xa1ki univerzi na Dunaju. Tu je leta 1968 diplomiral pod mentorstvom Rolanda Rainerja. Med letoma 1977 in 1981 je deloval kot asistent na Tehni\xc5\xa1ki univerzi v M\xc3\xbcnchnu in nato kot gostujo\xc4\x8di predavatelj na razli\xc4\x8dnih univerzah: v Lausanneju, v Parizu, v Benetkah, v Philadelphiji, v Londonu, na Harvardu v Cambridgeu, v Bostonu in v Ljubljani. Med letoma 1988 in 2006 je bil redni profesor na Univerzi v Stuttgartu. Uveljavil se je kot dunajski arhitekt. Znana je njegova stolpnica. S svojimi deli je zaznamoval mesta v severni Italiji: Milano, Bergamo, celo Sacile. Izjemne so njegove \xc5\xa1tevilne postavitve velikih razstav.'